《次韵刘谦夫同年二首 其一》
宋代·王庭圭

子云昔献长杨赋，词倾江海涛翻素。溪边相遇览新诗，阵马迎锋敢驰骛。

忽忆枫宸赐第时，青袍纷纷莫知数。与客流落最多年，不记紫骝花下路。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。